Osnovna škola „Slava Raškaj“ Ozalj

raspisuje

**Likovni natječaj za učenike osnovnih škola, srednjih škola, učeničkih domova i domova za djecu Karlovačke županije**

**„Slavini mladi akvarelisti“**

u suradnji s Gradom Ozljem i Zavičajnim muzejom Ozalj

Susret dječjega likovnog stvaralaštva „Slavini mladi akvarelisti” organiziramo u spomen znamenitoj ozaljskoj umjetnici Slavi Raškaj koja se u povijesti hrvatskoga slikarstva posebno istakla kao velika akvarelistkinja.

Cilj našega natječaja je njegovanje likovne i vizualne kulture učenika, poticanje umjetničkog izražavanja, upoznavanje s likom i stvaralaštvom Slave Raškaj kao i kreativno druženje s učenicima i učiteljima iz drugih škola.

Natječaj obuhvaća područje Karlovačke županije te područja BiH i Republike Slovenije koja graniče s Karlovačkom županijom, kao i Centar za odgoj i obrazovanje „Slava Raškaj“ Zagreb.

 Specifično geografsko područje koje natječaj obuhvaća uvjetovano je položajem Karlovačke županije na karti Hrvatske i ovoga dijela Europe. Karlovačka županija jedina je županija koja graniči s BiH i Republikom Slovenijom te na taj način tvori poveznicu između dvije države.

**Tema ovogodišnjega natječaja je *Životinjski svijet.***

Animalistički motivi prisutni su od samih početaka likovnog izražavanja. Provlače se kroz čitavu povijest umjetnosti do danas. Životinja kao motiv likovnoga djela može imati simboličko značenje, a može biti svedena na puko oponašanje viđenog (mimesis). Ponekad je korištena i kao dekorativni motiv koji se ritmično ponavljao. U suvremenoj umjetničkoj praksi odnos prema životinjama kao motivu varira od tretiranja životinje kao pukog objekta do tretiranja životinje kao bića ravnopravna čovjeku.

Učenici kao motiv mogu koristiti bilo koju životinjsku vrstu. Rad može prikazivati jednu životinju ili skupinu životinja. Motiv može biti naslikan po promatranju ili po zamišljanju. Također može biti inspiriran srednjovjekovnim bestijarijem ili mitološkim, fantastičnim prikazima životinja.

**Zadana likovna tehnika je akvarel.**

Jedan učenik u natječaju može sudjelovati samo s jednim radom.

Radovi moraju biti na papiru iz likovne mape prema dobi autora.

**Na poleđinu rada potrebno je napisati zaporku i razred koji učenik pohađa. Zaporka se sastoji od dva dijela – imenice i peteroznamenkastog broja.** U omotnici treba priložiti rješenje zaporke, odnosno podatke o učeniku: **ime i prezime, razred koji pohađa, ime voditelja-mentora i naziv škole (ustanove).**

Škole koje broje više od 350 učenika mogu poslati do 10 radova, a manje škole najviše 6 radova.

Sve radove iz jedne škole treba poslati zajedno. Svi podaci o zaporkama nalaze se u posebnoj, zatvorenoj omotnici.

Likovne radove u izvornom obliku treba poslati na adresu:

**Osnovna škola „Slava Raškaj“ Ozalj**

**( za likovni natječaj)**

**Podgraj 10a**

**47 280 Ozalj**

Najuspjeliji radovi prema ocjeni nepristranog stručnog ocjenjivačkog suda bit će nagrađeni ili pohvaljeni. Mlađoj kategoriji pripadaju radovi učenika od 1. do 4. razreda, a starijoj od 5. do 8. razreda . Posebnu kategoriju čine učenici od 1. do 4. razreda srednje škole. U sve tri kategorije bit će dodijeljena 1., 2. i 3. nagrada. Svi sudionici natječaja dobit će pohvalnice, a njihovi mentori zahvalnice.

Radovi koji zadovoljavaju estetske kriterije i uvjete natječaja naći će se u postavu izložbe u povodu našega Dana škole vezanoga uz godišnjicu smrti Slave Raškaj.

**Izložba će biti otvorena za javnost od 29. ožujka do 12. travnja. 2019. godine u prostoru škole.**

 Nagrade će biti dodijeljene na svečanoj priredbi u čast ozaljske slikarice Slave Raškaj 29. ožujka 2019. godine. Na svečanost će biti pozvani predstavnici svake škole (ustanove) sudionice sa svojim mentorima.

**Natječaj je otvoren od 31. siječnja do 10. ožujka 2019.**

Organizator ne preuzima obvezu vraćanja radova, no oni će se moći preuzeti nakon izložbe.

Molimo sudionike da se pridržavaju navedenih uputa! Radovi koji ne budu ispunjavali uvjete natječaja, neće biti uvršteni u prosudbu.

Svim mladim akvarelistima i njihovim mentorima želimo puno zadovoljstva u kreativnom radu!

Dobrodošli!

Predsjednica Provedbenog povjerenstva natječaja Ravnateljica škole

Blaženka Pavlović Mlačak Gordana Basar